Ferences Gimnázium (Szentendre)

A szentendrei Ferences Gimnázium 1950-ben alapított gimnázium, Szentendre egyik nevezetes oktatási intézménye. Története Előtörténet 1950-ben váratlan fordulat érte a magyarországi Ferences Rendet. A június 12-ről 13-ára virradó éjszakán Siklós, Máriagyűd, Pécs, Mohács, Szeged kolostorait felriasztották a Belügyminisztérium emberei és ponyvás teherautókon internáló táborokba szállították a szerzeteseket, aztán a többi kolostort is lefoglalták. Három férfi- és egy női szerzetesrend maradhatott meg 70-re csökkentett létszámmal 2-2 gimnázium ellátására: a bencések, a piaristák, a ferencesek és a Miasszonyunk Szegedi Iskolanővérek. A Ferences Rend két magyarországi tartománya közül a kapisztránus provincia vezetői vállalták a feladatot, de ott álltak koldusként, mivel tanítással abban a században már nem foglalkoztak, nem volt iskolájuk. Megkapták az addig a másik ferences rendtartomány, a mariánusok által fenntartott esztergomi gimnáziumot és a szentendrei volt egyházközségi gimnáziumot, amely egy rozzant épületben, a volt csendőrlaktanyában működött. A kezdetek 1950-ben a rend dr. Nagy Konstantint bízta meg az igazgatói teendők ellátásával. Pedagógiai végzettsége nem, de jogi végzettsége volt, ez és jó diplomáciai érzéke tették erre a posztra alkalmassá. A tanári kar - nem lévén ferences tanár - a különböző szerzetesrendekből állt össze. 1955-ben igazgatóváltásra került sor, P. (pater=atya) Nagy Konstantin visszament lelkipásztori szolgálatba, helyére P. Sebestyén Szaniszló került, akinek 20 éves igazgatósága alatt megerősödött és fejlődésnek indult az intézmény. 1954-ben tanítani kezdtek azok a fiatal ferences tanárok, akik 1950-től 1954-ig megszerezték a tanári diplomát: Töhötöm, Vid, Gilbert, Elek és Konrád atyák. Majd évenként újra egy-egy tanár: György, Flórián, Ányos, Ferenc atya. 1956-ban Odiló atya sapka- iskola és kitűzőjelvényt tervezett: kék mezőben Assisi Szent Ferenc tenyeréből a Nap felé szálló pacsirta. Máig is ez iskola jelvénye. A kor szelleme a pacsirtát az iskola jelvényén fehér galambbá (békegalambbá) változtatta, azonban a diákebédlőben elhelyezett címer az eredeti Odiló atya-féle mintát követi. Az építkezések 1963-ban P. Váradi Béla tartományfőnök meg tudta szerezni az Állami Egyházügyi Hivatal (ÁEH) jóváhagyását egy tornaterem és két tanterem építésére. A tervező Dragonits Tamás azonban a két tanterem fölé még két tantermet tervezett és meg is építették. A következő években a régi épület felújítása következett. A 70-es években átmenetileg csökkent, majd újra nőtt a jelentkező diákok száma. 1982-ben az igazgató P. Hegedüs Kolos az ÁEH-nál kitartóan kilincselve újabb építési engedélyt kapott. Ez alkalommal nagyszabású átépítés és bővítés következhetett, mely 1990-ig tartott. Költségeit külföldi segélyekből fedezték. Sok mesterember és diák segített ebben a munkában az építés szervezését és ugyancsak sok fizikai munkát vállaló Ányos atyának. 1983-ban elkészült Deim Pál ólomüveg ablaka a lépcsőfeljáróban, amelynek témája Az ember tragédiája. Ányos atya többek között az alábbi gondolatokat osztotta meg elemzésében: "Ebben a művészi alkotásban nemcsak Az ember tragédiája eszméi nyertek a jelek rendje által egy új eszmei értelmezést, nemcsak egy szuggesztív látványt az üveg színes ragyogásában, hanem Deim Pál művészetének eddigi részelemeit sikerült olyan kompozícióban összegeznie, ahol egy magasabb értelmüket kapták meg." 1987-ben, Áprily Lajos születésének 100. évfordulóján a gimnázium melletti teret a költőről nevezték el. Az iskola falán felavatták a költő mellszobrát, melyet leánya, Jékely Márta készített. Ekkor került kialakításra a kápolna, melynek titulusa Szent Ferenc atyánk stigmatizációja (ünnepe: szeptember 17.). Az oltár freskója P. Kákonyi Asztrik OFM festőművész alkotása. A keresztúti stációk Páljános Ervin alkotásai. A kétmanuálos orgonát a Pécsi Orgonaépítő Manufaktúra mesterei készítették, 1995 óta szolgálja az iskola közösségét. Elkészült a tanári szoba felett egy hatszobás kolostori tetőtérbeépítéssel, ez 1993 óta ferences szerzetesi közösség otthona. 2015-ben négy szerzetes lakik itt. 1995-re készült el az iskola új szárnya, mely az egykori udvari tanterem és a kert helyén épült fel. Kilenc új tanterem, egy szertár, valamint kiszolgáló helységek épültek. A tornacsarnok büszkeségünk lett, modern öltözőkkel, és konditeremmel. A tetőtérben került még kialakításra öt nyelvi terem, a rajzterem és egy számítástechnikai terem. Az iskola egykori területén épült ÁB Generali fiók épülete 1999-től az iskolát szolgálja, könyvtárként, médiateremként használjuk. A mellette levő telken épült családi ház átalakításával alkotóház épült, a használatbavételi engedély kiadása folyamatban van [mikor?]. Két sportpálya is készült. Az egyik az alkotóház és az iskola épülete közötti területen, kisebb méretű, gumitéglás pálya 2011-ben készült el. A másik az Áprily Lajos tér 3. szám alatt 2014-ben átadott sportpálya, melyen egy füves focipálya, egy műfüves focipálya és egy futópálya kapott helyet. 2014 decemberétől felújítási munkák folynak [mikor?], nyílászárók cseréjére kerül sor. Kapcsolatok Pázmány Péter Magyar Tanítási Nyelvű Gimnázium (Érsekújvár, Szlovákia) Fulda Rabanus Maurus Domgymnasium (Fulda, Németország) Polo Liceale Mazzatitnti (Gubbio, Olaszország) Dévai Szent Ferenc Alapítvány (Déva) Rákóczi Szövetség (helyi szervezetként) Nevezetes öregdiákok Ágoston Miklós (1951-ben érettségizett) Andorka Péter (2005-ben érettségizett) Andréka Domonkos Barnás Ferenc Beke Kata Deim Pál (1950-ben érettségizett) Demjén Gyöngyvér (1958-ban érettségizett) Erdélyi Balázs (1968-ban érettségizett) Gyürk András (1991-ben érettségizett) Ijjas Tamás (1997-ben érettségizett) Kékkői Zoltán Lakner Zoltán (1971-ben érettségizett) Pajor András (1968-ban érettségizett) Saphier Beatrix (1976-ban érettségizett) Schiffer Miklós (1982-ben érettségizett) Tóth Csilla V. Naszályi Márta Versenyek Arany Dániel Matematika Verseny Bolyai anyanyelvi csapatverseny Bolyai matematikai csapatverseny Diákolimpia ECL Országos Nyelvi Verseny Európai Parlament Modell (MEP) Ifjúsági Tudományos és Innovációs Verseny Katolikus Középiskolák Matematika Versenye Kazinczy Szép Magyar Beszéd Verseny Madách-szónokverseny Nemes Tihamér Országos informatika, programozó verseny Nemzetközi Informatikai Diákolimpia (IOI) országos válogató Nemzetközi Junior Informatikai Programozó Diákolimpia Országos középiskolai tanulmányi versenyek (OKTV) Prohászka kupa Budakeszi Zrínyi Ilona Matematika Verseny Jegyzetek Források Az iskola honlapja Archiválva 2007. december 6-i dátummal a Wayback Machine-ben A magyarországi Ferences Rend honlapja Az iskola jelenlegi honlapja